ZADEVA: Mnenje k predlogu ZZdej

 

Predlog spremembe zakona o zdravstveni dejavnosti (ZZDej-1) predvideva številne spremembe na področju organiziranja zdravstvene dejavnosti v RS, vendar je v mnogočem sistemsko pomanjkljiv, kar lahko na področju urejenosti zdravstvenega varstva privede do negativnih učinkov in poslabšanja zdravstvene oskrbe državljanov, podaljševanja čakalnih dob, slabše dostopnosti zdravstvenih storitev.
 
Predlog je z nomotehničnega vidika precej površen, nenatančen, dvoumen, saj na mnogih mestih namenoma ali nenamenoma pušča dvom. Uporaba pojmov, ki so opredeljeni v 3. členu, vsebinsko ni pravilna (npr. dopolnilna dejavnost v 3. členu in 98. členu predloga). Skupina posameznikov, ki je pisala predlog zakona, očitno ni dobro pripravila predloga zakona, saj so določbe predloga zakona v nasprotju z načeli, ki jih opredeljujejo na začetka (npr. 2. in 5. člen). Taka površnost, ki ne more biti plod ustreznega strokovnega intelektualnega dela, je lahko zgolj namerna in žali strokovno javnost, hkrati pa je v večih delih v nasprotju z ustavnimi določbami (enakost pred zakonom, svobodna gospodarska pobuda). Posledice, ki bi jih sprejetje takega  predloga zakona, prinesle, bi v končni obliki nosili tisti, zaradi katerih zdravstveni sistem v RS sploh deluje, namreč pacienti. Predlog zakona je tako v nasprotju tudi z Zakonom o pacientovih pravicah.
 
Področja, ki so v predlog zakona novost: umešča v sistem zdravstvenega varstva direktive EU na področju priznavanja poklicnih kvalifikacij, ki predstavlja tretjino členov zakona, večji delež pa namenja urejanju podeljevanja (ali jemanja) koncesij na vseh ravneh zdravstvene oskrbe: primarna, sekundarna in terciarna raven. Nadalje predlog zakona ureja tudi posebno ureditev delovnopravne zakonodaje v zdravstveni dejavnosti; nadomešča številne podzakonske akte (pravilnike) in umešča v zakon vprašanja ugotavljanja smrti, obdukcij. Ureja statusna vprašanja in način delovanja javnih zavodov kot glavnega nosilca (javne) zdravstvene dejavnosti v RS, organe zavoda. Določa načine ugotavljanja kakovosti in varnosti izvajalca zdravstvene dejavnosti in kogentno določbo, da se vsi ostali izvajalci zdravstvene dejavnosti povežejo s javnim zdravstvenim zavodom in z njim sklenejo pogodbo o sistemu izvajanja kakovosti, itn. Uveljavlja prostovoljno članstvo v zbornicah; uvaja javni natečaj pri podelitvi javnega pooblastila zbornici; javno pooblastilo se podeljuje za obdobje 3 let.
Uvaja 5 vrst nadzora pri izvajalcih zdravstvene dejavnosti za zagotavljanje zakonitosti, strokovnosti, kakovost in varnosti dela.
 
Najbolj očitna sprememba, ki jo prinaša predlog zakona, je v podeljevanju koncesij za opravljanje javne zdravstvene dejavnosti. Položaj, ki ga zakon podeljuje javnim zdravstvenim zavodom, ki so v posredni lasti občin in/ali države, ni enak položaju drugih izvajalcev, ki so do sedaj izvajali zdravstvene storitve kot javno službo, torej koncesionarjem, in je izrazito diskriminatoren. Težnja, ki se v zakonu vseskozi ponavlja je v ohranitvi javnih zdravstvenih zavodov, ki so v primerjavi s koncesionarji, ki opravljajo isto »javno« zdravstveno dejavnost, bistveno manj učinkoviti, porabijo več javnega denarja za obratovanje, imajo višje stroške vzdrževanja.
 
Predlog zakona neustrezno obravnava obstoječe koncesionarje in grobo posega v njihove obstoječe pravice, saj odpravlja koncesije, jih nadomešča z novimi, spregleda pa dejstvo, da so koncesionarji za izvajanje javne zdravstvene dejavnosti najemali dolgoročna posojila za nakup osnovnih sredstev: aparatur, nepremičnin, itn.
 
Predlog zakona zavaja, saj v 1. odstavku 5. člena, jasno pove, da se zdravstvena dejavnost v RS izvaja v javnem interesu, v obliki javne zdravstvene dejavnosti ali zasebne zdravstvene dejavnosti. V obrazložitvi predloga spremembe zakona pa predlagatelj zakon izrecno pove, da je v javnem interesu le javna zdravstvena dejavnost, medtem ko zasebno zdravstveno dejavnost izrecno postavi v diskriminirajoč položaj. Kasneje se v predlogu zakona pokaže, da predlagatelj zakon ni resen v svojih načelnih zahtevah, da se v RS izvaja le javna zdravstvena dejavnost, saj hkrati uvaja izjeme, ki  so v nasprotju z »javnostjo« zdravstvene dejavnosti: glej 5. odstavek 201. člena, ki pravi: »Javni zdravstveni zavod lahko sklene podjemno pogodbo tudi z drugo pravno ali fizično osebo, ki izvaja zasebno zdravstveno dejavnost.«
 
Uvaja novo kategorijo »dopolnilno dejavnosti«, ki jo v opredelitvi pojmov v 3. členu definira: »Dopolnilna dejavnost je dejavnost, ki jo izvaja javni zdravstveni zavod in je neposredno povezana s temeljno dejavnostjo ter je po vsebini enaka temeljni dejavnosti, ki jo izvaja javni zdravstveni zavod.« Dopolnilno dejavnost je po tej definiciji možno izvajati le v javnih zdravstvenih zavodih, vendar se predlagatelj zakona kasneje v zakonu v 98. členu razširja definicijo tudi s koncesionarji, ki se jim posredno prepoveduje opravljanje dopolnilne dejavnosti, če bi ta vplivala na obseg in kakovost javne zdravstvene dejavnosti. Hkrati pa v istem členu dovoljuje izjeme v primeru sklepanja pogodb s tujimi partnerji ali pacienti.
 
To so le posamični primeri, ki so bili izpostavljeni, saj v predlogu zakona mrgoli nepravilnosti in nedoslednosti, zato je predlog zakona v celoti nesprejemljiv. Problematika urejanja zdravstvenega varstva in oskrbe v RS zahteva celovit pristop, kakršnokoli drugačno ravnanje je neresno in nevarno, saj lahko posledice sprejetja slabega zakona utrpijo tisti, ki najbolj potrebujejo zdravstveno varstvo, pacienti.
